LidanRubinov/Halacha-QA huggingface dataset:
שאלה: שינוי מנהג עקב מידע חדש: במשך יותר מעשור התנהגתי לעניין ספירת העומר כך שמל"ג בעומר הפסקתי את דיני האבלות. כך חשבתי שהייתי אמור לעשות (אולי בגלל הישיבה התיכונית איני זוכר). אבי הקל קצת בנושא של גילוח כך שלא ידעתי בוודאות מה המנהג. בפסח האחרון אבי אמר לי שעקרונית מנהג אביו (יוצא גרמניה) היה להסתפר עד א באייר ואח"כ את מנהגי האבלות עד ג סיון. האם חובה כדאי לא כדאי לשנות את מנהגי? משאלה אחרת באתר לגבי תפילה ותפילין משמע שלא כדאי לשנות (במקרה של תפילה ותפילין - שאלה שנענתה על ידי הרב אריאל, כמדומני).
תשובה: שתי האפשרויות בידך. מכיון שמצעירותך נהגת את האבלות החל מפסח אתה יכול להישאר במנהגך, אך מכיון שמנהג אבות אבותיך היה להתחיל מר"ח אייר אתה רשאי לשנות את מנהגך. סיבת ההבדלים היא בגלל חורבן הקהילות בשלושת מסעי הצלב שארעו בימים אלו וקהילות שו"מ, למשל, חרבו בסוף ימי העומר.
שאלה: כהן וגיורת לחומרה: אני גיורת לחומרא (עברתי את זה עם אמא שלי כשהייתי בת 12, רק כשעלינו לארץ). למדתי בבית ספר דתי במוסקבה, לפני הגיור לחומרא, כיוון שבברית המועצות לשעבר נחשבנו כיהודים(הרי שם זה הולך לפי האבא). בת עדה בוכרית ממשפחת שומרי מצוות המוכרת בעדה שלנו כמשפחה מכובדת ושמרנית. החתן שלי כהן מעדה הבוכרית. האם יש בעיה בחופה וקידושין שלנו? האם ילדינו יהיו פסולי כהונה? מחכה מענה לשאלתי, זוהי שאלה דחופה מאוד כיוון שלא מקובל בעדה בוכרית לצאת הרבה זמן והננו רוצים לקבל תשובה מהר ככל הניתן על מנת לדעת איפה עומדים, האם להפרד או להמשיך ולקבוע חתונה?
תשובה: צריך לברר על מהות הגיור שאמך עברה: אם הייתה לא יהודיה והגיור שלה היה גיור מן הדין, אזי הינך גרה וגרה אסורה להינשא לכהן. גרה שנישאת לכהן עוברת על איסורי לאו ובניה ובנותיה הינם חללים ואסורים להינשא לכהנים אחרים. אם אמך הייתה יהודיה וגיירו אותה רק משום ספק וכדומה, יתכן שאת מותרת להינשא לכהן. וכדי לברר את מהות הגיור שלה עלייך לפנות לבית הדין האזורי על מנת שיבררו את העניין עבורכם. הרב ניר אביב
שאלה: רסק תפוחי עץ שאינו כשר לפסח ונאכל בפסח: אכלנו בטעות רסק תפוחים לא ממותק של applesnax שאינו כשר לפסח בפסח. הרסק מכיל רק תפוחי עץ, מים וויטמין C. ידוע לי שוויטמין C עשוי לפעמים מדגנים. כמות הוויטמין במוצר כמצויין על האריזה היא 24 מ"ג בתוך 100 גרם ( כלומר 0.024 ). מה דין הכלים שבהם הרסק נאכל (הם נארזו עכשו למשך שנה)?
תשובה: זה אחוז מזערי שבטל לגמרי, אין שום בעיה.
שאלה: שאלות בנושא פאה נוכרית: 1 האם מותר לי בתור אשכנזיה או נשואה לאשכנזי ללכת אם פאה נוכרית כי הבנתי שרוב הפוסקים האשכנזים מתירם ובכלל שיש גם פוסקים ספרדים שמתירים? 2 איני מתכוונת ללכת עם פאה יפה מידי וארוכה ואף לא רק עם פאה לבדה אלא אם פאה באורך הכתפיים קארה ומעליה מטפחת,בנדנה או כובע כך ששיער הפאה יראה חלקית וכך זה לא נראה כאילו אני מנסה להידמות לרווקה ולא יתכן להתבלבל וגברים יחשבו שזה שיער שלי ואני רווקה כי עצם זה שאני שמה מעל עוד כיסוי מראה שאני כן נשואה ששמה כיסוי ראש רק רוצה מעט להתייפות האם זה נכון או שגם כך אפשר לומר שזה לא צנוע הפאה ומבלבל? 3 לענין עבודה זרה הבנתי שיש בעיה עם שיער מהודו אם זה אכן כך איך אני יודעת מאיפה השיער של הפאה? שיער אירופי מותר? 4 לענין איסור הנאה מהמת האם בעצם בגלל זה אסור לקנות בלל פאה משיער טבעי וצריך רק סינטטי או שמותר ואין כאן את האיסור הזה? סילחה על האורך ו
תשובה: 1. מותר לך ללכת עם פאה, אולם זאת בתאום ובהסכמת בעלך. 2. אם יש לך צורך ללבוש פאה משום שרק כך את מרגישה בנוח עם עצמך, אין חסרון בצניעות. 3. כך פורסם, שיש בעיה בפאות מהודו. על הפאה כתוב בדרך כלל ארץ היצוא. 4. לענין איסור הנאה משערות גוי יש על מי לסמוך להקל.
שאלה: תפילה בבוקר: אני מניח תפילין ביחיד כל בוקר והשאלה אם צריך להוסיף ספירת העומר לתפילה ואם כן מה להגיד? לא התחלתי מההתחלה לספור.
תשובה: תפילת העומר סופרים בלילה. אם לא ספרת מהתחלה, יש לשמוע מאדם אחר את הספירה ולענות אמן ורק אז לספור. הספרדים נוהגים לומר בסוף תפילת שחרית את הימים בעומר ללא ברכה.
שאלה: קריאת טעמי המקרא בעזרת שקף : ברצוני לברר נושא הקשור לקריאת טעמי המקרא. אם יש תלמיד שלימודו קשה עליו כקריעת ים סוף, האם מותר להניח שקף על הטקסט של ספר התורה? על השקף יהיו סימנים של טעמי המקרא ללא שום שינוי חלילה בספר התורה עצמו וכך יוכל הנער לקרוא את הטקסט כאשר הטעמים מונחים על התורה בשקף. מה ההלכה פוסקת בעניין זה?
תשובה: אפשר להניח את השקף, כשם שאדם קורא מהספר תורה דרך משקפיים וזה נחשב כקורא מתוך הכתב.
שאלה: מנהגים בספירת עומר: האם מותר לגזוז צפרניים לילדים ונשים? והאם מותר לקנות לילדה ילקוט חדש לבי"ס בעומר? והאם מותר לקנות תנור חדש למטבח או כל דבר חדש לבית?
תשובה: ימי הספירה אינם כשלושת השבועות ומותר בהם לקצוץ ציפורניים ולקנות דברים חדשים.
שאלה: פת גויים בהדלקת האש על ידי יהודי: נהגתי שלא לאכול פת עכו"ם. לא אכלתי פת שיהודי מדליק את האש וגוי שם בתנור, חשבתי שבזה יש מקום להחמיר לספרדים. אח שלי אמר לי שזה לא נקרא פת עכו"ם, וכל הדיון זה רק אם הגוי גם מדליק את האש, אבל אם יהודי מדליק את האש - בזה אין חשש וזה לא נקרא פת עכו"ם. אם כן - האם לפי זה איני צריך לעשות התרת נדרים, ומותר לי לאכול פת שיהודי ולא גוי מדליק את האש, אף אם הגוי הוא זה שמכניס לתנור? אני ספרדי.
תשובה: אם חשבת שהדבר אסור לספרדים, אתה לא צריך לעשות התרת נדרים. אך אם ידעת שהדבר מותר ורק שרצית להחמיר בדבר, צריך לעשות התרת נדרים.
שאלה: שימוש בחצובות של פסח לאחר הפסח: יש לנו מערכת חצובות ל"חמץ" וסט נוסף של חצובות לפסח. לאחר הפסח שכחנו להחליף ולהחזיר את החצובות של ה"חמץ" ובישלנו על החצובות של פסח בכלי חמץ (סירים, סכו"ם - כדי לערבב מאכלים או להופכם, כגון: שניצלים). האם לפני פסח הבא יש ללבן (או להכשיר בדרך אחרת) את אותם החצובות? פרט חשוב לציון: המאכלים שבושלו היו כשרים לפסח, וכן היו בהם קטניות (אורז) ואנו לא נוהגים לאוכלם בפסח (אנו אשכנזים).
תשובה: אם לא בשלתם בהן חמץ ממש, הם כשרות. לכל היותר, תערו עליהם מים רותחים.
שאלה: ספירת העומר- אבלות ושמחה. איך זה מסתדר?: רציתי לשאול לגבי הימים הללו של ספירת העומר. אנו גם נוהגים בהם מנהגי אבלות בגלל שמתו 24 אלף מתלמידי רבי עקיבא על שלא נהגו בכבוד זה בזה, ומאידך יש בנו שמחה והשתוקקות לקראת זמן מתן תורה- חג השבועות. ברמת המעשה- אנו נוהגים במנהגי אבלות והשמחה הזו לא באה לידי ביטוי. א. מדוע זה כך? ב. האם זה לא יוצר בילבול? איך מקיימים ברמת המעשה את שני הדברים ההפוכים הללו? ושנזכה לגאולה שלמה ואמיתית.
תשובה: תמיד קיים המושג של שמחה בעבודת ה', עניין זה מופיע ברמב"ם ובר' יהודה הלוי וכן בכל ספרי החסידות. בתשעה באב אסור ללמוד תורה מכיוון ש"פיקודי ה' ישרים משמחי לב", וממילא כל יום שבו אפשר ללמוד תורה יש בו שמחה. אמנם, ישנם זמנים של אבילות כמו ספירת העומר בהם אנחנו לא מראים גילויי שמחה באופן חיצוני, כגון: חתונות, ריקודים ומוזיקה משמחת, בגלל מותם של תלמידי ר' עקיבא. אך בלב פנימה כשלומדים תורה באופן טבעי אדם צריך להיות שמח. כך גם אבל בתוך שלושים יום - אין הוא יכול להשתתף בשמחות, אך הוא רשאי ללמוד תורה וממילא לשמוח בלימוד.
שאלה: עניית אמן על ברכה בלחש: אדם שראה חבירו מברך בלחש ולא שמע ברכתו, ורואה שעובר לעשיה, האם עונה אמן מהבנת העניין או חייב לשמוע?
תשובה: עונה אמן. בסוכה דף נא ע"ב מסופר על בית הכנסת הגדול באלכסנדריא שלא יכלו לשמוע את החזן ולכן היה החזן מניף בסודר וכך כולם ידעו מתי לענות אמן, ונתקשו הראשונים מדוע אין בכך בעיה של אמן יתומה. הרמב"ם, רבנו יונה ורבנו נסים תירצו שהבעיה באמן יתומה היא רק שאדם צריך לצאת בה ידי חובה, שאז אינו יכול לצאת כאשר אינו שומע את הברכה, אך שאינו חייב לצאת בה ידי חובה אין בעיה, וכן פסק השו"ע בסימן קכד סעיף ח. לעומת זאת, רש"י ור"י תירצו שהבעיה היא במקרה שאינו יודע איזו ברכה בירך המברך, אך כשיודע בדיוק איזו ברכה בירך אין בעיה מצד אמן יתומה, וכן פסק הרמ"א. במקרה שלנו גם אין השומע חייב וגם יודע באיזו ברכה מדובר ולכן לדעת כולם יש לענות אמן. הרב יאיר וסרטיל
שאלה: קניית טבעת אירוסין בספירת העומר: האם מותר לקנות טבעת אירוסין נישואין בספירת העומר?
תשובה: כן. מזל טוב.
שאלה: לחייב את עצמי במכס: קראתי את תשובות הרב בנושא המכס, והרב כתב שזה תלוי מה כתוב בחוק. הנהלים של המכס הם: "כניסתך למסלול הירוק נחשבת כהצהרה שאתה נושא עמך רק את החפצים והכמויות שפורטו לעיל כפטורים ממסים. אם ברשותך חפצים שערכם וכמותם עולים על האמור לעיל, עליך לעבור במסלול האדום ולהצהיר בהתאם. יבוא חפצים ו או כמויות שלא בהתאם לאמור, מהווה עבירה שבגינה תחוייב בת קנס מינהלי, או העמדה לדין" האם מותר על פי ההלכה לעבור במסלול הירוק (ולא לשלם) אם יש ברשותי חפצים שחייבים במכס? כמו כן, לפני מספר שנים הכנסתי שני חפצים שחייבים במכס דרך המסלול הירוק. הסכום של המכס יוצא די גדול, מה עלי לעשות?
תשובה: אסור, לעניין זה דינא דמלכותא דינא כיוון שזה לא נגד התורה. המדינה רשאית לחייב אנשים שמביאים מוצרים מסויימים לשלם עליהם מכס. אם אתה רוצה להיות סופר חסיד תתרום איזשהיא תרומה למדינה או לכל גוף ציבורי ששיך למדינה.
שאלה: גילוח בימי הספירה - לקראת ראיון עבודה: זומנתי לראיון עבודה לו חיכיתי זמן רב. החלק החזותי בראיון הוא משמעותי שכן בין השאר אני נבחן על עמידה ודיבור בפני קהל. האם מותר להתגלח לקראת הראיון? האם יש מקום להחמיר על עצמי ביודעין שהופעה לא מסודרת עלולה לעלות לי במחיר המשרה? (אין באפשרותי לדחות את הראיון)
תשובה: במקרה של הפסד ממון ברור מותר להתגלח בימי הספירה. אם הראיון יהיה ביום ראשון תוכל להתגלח לכבוד שבת וכן למחרת יום העצמאות. אתה יכול גם שנה אחת לשנות את מנהגך ולהתגלח עד ר"ח ולימנע מגילוח עד לפני שבועות.
שאלה: וידוי בפני אחר: לכבוד הרב ראיתי כתוב באתר בשמך בשאלה כך "צריך לבטא את הווידוי בשפתיים, ולא מספיק הרהור בלב. אך לא צריך לפרט בפני מישהו. לקחו את זה אולי מהעובדי אלילים, ביהדות אין דבר כזה" ורציתי לשאול על זה שהרי ר אלימלך מליז נסק בצעטיל קטן שלו אות י"ג אומר כך " לספר בכל פעם לפני המורה לו דרך השם ואפי לפני חבר נאמן כל המחשבות והרהורים רעים אשר הם נגד תוה"ק אשר היצה"ר מעלה אותן על מוחו ולבו הן בשעת תורה ותפלה הן בשכבו על מטתו והן באמצע היום ולא יעלים שום דבר מחמת הבושה ונמצא ע"י סיפור הדברים שמוציא מכח אל הפועל משבר את כח היצה"ר שלא יוכל להתגבר עליו כ"כ בפעם אחרת חוץ עצה הטובה אשר יוכל לקבל מחבירו שהוא דרך השם והוא סגולה נפלאה"
תשובה: אני פעם ראשונה שומע דבר כזה. אנחנו תמיד למדנו ש"אשרי נשוי פשע כסוי חטאה". גם כשאדם מתוודה הוא מתוודה בינו לבין בוראו ואף אדם לא שומע את זה. קשה לי לענות תשובה על זה, אולי מדובר בדרגה בחסידות שהיא לא הנהגה לציבור הרחב.
שאלה: ריקודים לאחר ל"ג בעומר: האם מותר להשתתף בחוג ריקודי עם אחרי ל"ג בעומר? (המטרה בריקוד היא פעילות ספורטיבית אך אני גם נהנת)
תשובה: אחרי ל"ג בעומר נגמרים דיני האבלות ואין איסור להשתתף בחוג ריקודי עם.
שאלה: שימוש במנגל שספק כשר: האם במנגל שיש ספק לגבי כשרותו וכשרות הבשר שהוכנה בו בעבר אפשר להשתמש, שכן עצם חימומו לדרגת צליה מכשיר אותו או שלא?
תשובה: יש להכשיר את הרשת שעליה מכינים את הבשר ע"י ליבון חמור, דהיינו שיהיו מוטות המתכת אדומים ממש, ואחרי זה אין מניעה להשתמש.
שאלה: קנייה בספירת העומר: האם מותר לקנות רכב במהלך העומר?
תשובה: כן. אין איסור של קניית דברים חדשים כמו שיש בשלושת השבועות.
שאלה: האם מותר לקוות בלב שיירד גשם כשזה קללה: האם מותר לקוות שיירד גשם כשזה קללה?
תשובה: אין להתפלל על גשם בימי הקיץ אולם עתה בתחלת האביב אין קפידה ויכול לרדת עוד גשם.
שאלה: חתונה בשנת האבל: דוד שלי ניפטר חודש וחצי לפני החתונה של בן דוד שלי. האם האחים שלו ואימו יכולים להשתתף בחתונה? והאם מותר להשמיע מוזיקה? והאם המשפחה הקרובה צריכה למלא תפקיד כלשהו בחתונה?
תשובה: את החתונה יש לעשות כרגיל, כולל מוזיקה. האמא יכולה להשתתף כרגיל מאחר ולגביה יעברו ימי האבל (30 יום). ילדי הנפטר יכולים להשתתף החופה אולם אינם יכולים להיות באולם עצמו בשעת הסעודה והריקודים. ניתן לסדר להם שולחן בכניסה או במקום צדדי שאינו באולם.
שאלה: קטניות בפסח לפי ההורים: 1. כיצד הרב דב ליאור פוסק לגבי אורז בפסח, שהרי אורז אינו קיטנית ואינו דגן המחמיץ? 2. האם הדרך בה נוהגים ההורים היא הקובעת במינהגי קטניות?
תשובה: 1. יהודי אשכנז לא אוכלים את זה. ערוך השולחן אומר שבאורז יש מקום להחמיר גם לפי שיטת הספרדים. שהרי ר' יוחנן בן נורי פוסק שאורז זה כן לחם, אמנם אנחנו לא פוסקים כמוהו אבל יש מקום להחמיר לפי ערוך השלחן. אבל וודאי שמי שנוהג את איסור הקטניות האורז כלול בזה. 2. יש ללכת לפי מנהגי העדה שלך, מה שכתוב אצלנו בתלמוד 'אל תיטוש תורת אימך' זה על הנהגת עדה ולא על הנהגה אישית. אם אביו של מישהו היה מתפלל כל יום וותיקין או אומר תיקון חצות זו הנהגה יפה אך היא אינה מחייבת את הבן. אבל אם הבן שייך לעדה האשכנזית זה מחייב את הבן לנהוג לפי מנהגי העדה האשכנזית.
שאלה: שבר ופריקת יד בשבת: ביתנו בת ה-3 נחבלה בליל שבת בידה וחששנו משבר (בעקבות 2 שברים בעבר) או מפריקת מרפק. בפועל, חיכינו לצאת השבת, מחשש לחילול שבת בצילום וכד, ולטענת הרופא השהיה כזו היתה עלולה לגרום לנפיחות וקושי בהחזרת המפרק. האם נהגנו כראוי או שצריך במקרה כזה לפנות לבי"ח בשבת? וכן, האם יש הבדל אם חילול השבת לא נעשה על ידינו? (בי"ח בקרבת הליכה)
תשובה: קשה לומר על מקרה כזה שזה ספק פיקוח נפש. אם זה דבר שאינו דוחה שבת אז אסור לך לגרום לאחר לחלל שבת.
שאלה: לסמוך בהלכה על דעות שונות!: איך אני ידוע באיזה הלכות אני יכול לסמוך על רב מסוים? למשל אני רוצה לסמוך בהלכות שבת על המשנה ברורה ואני ספרדי??איפה כתוב על דבר כזה אם מותר או אסור? ואם בהלכות ברכות-מותר לי לסמוך על "המשנה ברורה". ועל שאר פוסקים אשכנזים?? ואם אני רוצה לסמוך על כף-החיים זה לא סותר כאשר לפעמים אני הולך ל לפי הילקוט-יוסף שהרי יש בטח פעמים שהילקוט-יוסף חלק על מה שכתב כף החיים(סבור)? ואיפה הכללים בדברים האלה ואיך אדע מתי מותר ומתי אסור? ואם אני רוצה לסמוך על ראשונים? על הרמב"ם? ואם רק על השולחן-ערוך ישירות מהספר? לברך על נקיות ידיים וכו?
תשובה: עשה לך רב, אם במקום מגוריך או במקום שאתה לומד.
שאלה: האם להתחיל להפגש: אני עכשיו בשירות לאומי והציעו לי הרבה בחורים שכמה מהם נשמעים לי ממש. מצד אחד אני לא יודעת כמה אני רוצה להתחתן עכשיו(אני חצי רוצה וחצי לא-בהתלבטות:)) אבל מצד שני אני קצת מפחדת שהנה,אני מפספסת בחורים טובים (ונכון שהכל נקבע מלמעלה-אבל עדיין יש את ההשתדלות הפרטית.)השאלה היא האם בכל זאת להתחיל או לחכות עד שאני ירגיש שלמה עם עצמי לגמרי. ובהצלחה!
תשובה: להתחיל להפגש רק כשתרגישי שלמה עם המהלך. לא להפגש רק בגלל הפסד של הצעות. אולם אם ההורים מציעים והם חושבים שזה מאד מתאים ניתן לסמוך על ההורים וללכת עם הראש שלהם.
שאלה: להתכתב באימייל ביום טוב : התכתבתי עם אחד שאצלו היה חג אבל אני לא ידעתי שחג אצלו, זאת אומרת, עלה בליבי החשש. אבל התכתבתי עם עוד אחד שאמר שהוא מאמין והוא בלוס אנג לס. האנשים האלה, אחד קרוב משפחתי והשני לא. האם זו עבירה, האם חטאתי ואיך לכפר?
תשובה: אם עלה בליבך החשש, אכן היה עליך לברר זאת. וכמו בכל דבר שנכשלים בו יש להתחרט ולהצטער עליו (מהשאלה ששלחת כבר ניכר שאתה מתחרט) ולאחר מכן תקבל על עצמך לא להיכשל בכך שוב בעתיד, וב"ה זכינו שהקב"ה נתן לנו מתנה נפלאה ותשובה שמה, וכל השב בלב שלם נמחלים עוונותיו. תוכל אף להוסיף ולהפוך זאת למנוף להתעלות אם תקבל על עצמך ללמוד כל יום מעט מהלכות שבת. והרבה הצלחה בעבודת ה'. הרב יאיר וסרטיל
שאלה: לגדל זקן עד לסוף העומר: אם תלמידיו של רבי עקיבא נהרגו עד ל"ג בעומר, מדוע יש הנוהגים לגדל את הזקן עד סוף העומר?
תשובה: בגמרא ביבמות סב ע"ב נאמר שתלמידי ר"ע מתו מפסח ועד עצרת, ולכן יש הנוהגים מנהגי אבלות בכל ימי הספירה. מנהגנו לנהוג כך רק עד ל"ג בעומר מבוסס על המסורת שאז פסקו למות, ויש בכך מסורות שונות. הרב יאיר וסרטיל
שאלה: קריאת התורה מקוצרת בפסח: במניין שלנו קורה מדי פעם שבאמצע השבוע אין מי שיודע ממש לקרוא בתורה. ואיך שהוא מישהו מתכונן בזמן חזרת הש"ץ וקורא בסיוע של "לחשן". זה כמובן לא כל כך טוב, כי צריך כל הזמן לתקן לקורא. והנה איתרע הדבר שביום א של חוה"מ פסח לא היה מי שיודע לקרוא. וה"קריאה" הייתה, כמו שאומרים הצברים, "על הפנים". שאלתי: הקריאה כל כך ארוכה לשלושה הראשונים, מן "שור או כשב או עז" עד סוף פרשת המועדות. מבחינה עניינית די היה לקרוא 9 פסוקים, 3 לכל עולה, ורק את הקטע העוסק בעניין הפסח, הנפת העומר, ספירת שבעה שבועות, ואולי גם שתי הלחם בשבועות. זה כבר הרבה יותר מתשעת הפסוקים ההכרחיים. את "והקרבתם" פחות או יותר מכירים. וכך ניתן היה גם לקרוא לאט ו"בפיקוח". לפחות כך יש לנהוג כאשר אין מי שיודע לקרוא כהלכה. לא בדקתי, אבל ייתכן שצריך היה לעשות כן גם במקרים אחרים של קריאת התורה ביום חול. בכלל, למה מ ל כ ת ח י ל ה לא מסתפקים בקריאה זו? הרי זה יום שעושים בו מלאכת דבר האבד וצורכי החג. זה גם יכול לצאת ביום שישי. נוסיף על כך שלמנהג הגר"א יש גם שיר של יום ארוך ביותר (ע"ב פסוקים). מה יש צורך לקרוא ביום זה על ראש השנה, יום כיפור וסוכות? אמנם במקורות נזכרת הקריאה בכינוי "בתורא" ("שור או כשב." ) אבל זה יותר לסימן מאשר לחיוב. וגם לא נזכר עד היכן קוראים. גם לקריאה בשני וחמישי בימות החול: לא אחת המקובל לקרוא ארוך מאוד, בעוד שניתן היה לקרוא מספר קטן בהרבה של פסוקים, ובכלל זה את ההפסקה בין גברא לגברא לעשות במקום "טוב". זה עלול להישמע קצת "רפורמי", אבל לפחות כשאין קורא מיומן ניתן היה להסתדר בזה. ועוד: לפני שנים רבות לימדתי בבית הספר החקלאי עיינות בסקטור הדתי. על התלמידים היה עומס עצום של שעות לימודים ושל שעות עבודה חקלאית. השכמנו מאוד, באנו לתפילה, למדנו שיעור ראשון, ורק אז אכלו ארוחת בוקר ושבו לספסל הלימודים. נהגו שם לומר ברכות השחר, ברוך שאמר, אשרי וישתבח, וכו, תפילת העמידה עם קדושה בלא חזרת הש"ץ, רק מזומור התחנון "לדוד אליך נפשי אשא", קריאת התורה בימים שיש קריאה, ומכאן עד סיום התפילה. כך נהגנו בנח"ל בתקופת הטירונות הלוחצת, כאשר בפרק זמן קצר ביותר היה צריך גם לאכול בחטף, לצחצח מסטינגים, נעליים, נשק סידור המגורים ו-למסדר הבוקר. ידיד מכובד שלי נוהג לברך ברכת המזון בחול בנוסח הקצר, ורק בשבת וימים טובים לברך הברכה המלאה. ייתכן שאם היינו נוהגים בימי חול שלא להאריך, ושתפילת שחרית לא תהיה בת 40 דקות ויותר כאשר צריך לרוץ אל ההסעה בלי לטעום יותר מכוס קפה - ייתכן שרבים יותר היו באים להתפלל בציבור במקום בבית. זו בעיה. בגלל זה לא תמיד יש מניין.
תשובה: יש בדברי חכמים התחשבות בפועלים או במי שצריך ללכת לדרך. כמו כן, תוקנה תפלה קצרה למי שנמצא בעת צרה. בנוגע לברכת המזון ניתן להשמיט את התוספות מעבר לברכת האל אבינו. לגבי קריאת התורה מדובר על תקנות קדומות. ודאי שקריאת התורה חשובה משיר של יום. ניתן לוותר על שיר של יום ולא על קריאת התורה. הסיבה לכך שקוראים את כל פרשת המועדות בפסח זה משום שפסח הוא הבסיס לכל ג' הרגלים.
שאלה: שם יוסף לתינוק: ברצוני לדעת מה הרב חושב על השם יוסף לתינוק שנולד? (הרי יוסף סבל הרבה). בנוסף רציתי גם לדעת, האם יש בעיה לתת לתינוק שם של סבא שלי שנפטר שהוא אותו שם של סבא של בעלי שחי?
תשובה: בנושא שמות אין ההלכה מתערבת, זו זכותם הבלעדית של ההורים ויש להם סייעתא דשמיא בבחירת שם מתאים. יוסף היה צדיק והרבה צדיקים ות"ח נקראו בשמו. אין שום מניעה לקרוא על שם שני סבים באותו שם.
שאלה: צלחת חלבית שחומם בה עוף: מה דין צלחות חלביות (של חברת קורל קורנינג) שחומם בהם במיקרוגל עוף עם קצת קצת רוטב? לא ברור לאיזה חום זה הגיע, כשהוציאו את זה מהמיקרוגל זה היה בטמפרטורה חמה שאדם אכל ממנה.
תשובה: תכשיר את זה על ידי עירוי של מים רותחים, כבולעו כך פולטו.
שאלה: כיצד מענגים את השבת: ברצוני לברר בדבר מצוות "וקראת לשבת עונג". אם איני עני ברוך ה, ומאידך גם לא עשיר (בלשון המעטה), אלא משתדל לחיות בצניעות בלי מותרות יותר מדי האם יש מקום לחיסכון בקניית עוף לשבת במקום בשר בקר. העוף מאד טעים לנו, ובעיננו נחשב מכובד מאחר ואין אנו אוכלים עוף באמצע השבוע. אלא שבשר מכובד יותר. אלא שאין אנו מפונקים שחשים חסרון בזה. רק כשחושבים בדבר נזכרים שאולי בשר יהיה יותר מכובד. לא נראה לי שקניית הבשר תפשוט לנו את הרגל חלילה, אך ודאי שיש הבדל משמעותי במחירים. ואם יש צורך להדר ולקנות בשר משובח, עד כמה. מדוע שלא נצטרך לקנות בשר לשון שהוא יקר (וגם משובח.). האם יש צורך לקנות בשר משובח לכל הסעודות או שדי בסעודה אחת? בשבילי לקנות בקבוק קולה (סתם למשל), זה עונג. אני חייב לקנות קולה כל שבת?
תשובה: אם העוף טעים יותר, קנה אותו לשבת (אגב הוא גם בריא יותר). קולה מזיקה לבריאות ועדיף גם בשבת לשתות מים זכים.
שאלה: בישול ביום טוב ללא שימוש בחגז: אני מתארח לעיתים קרובות אצל ההורים של אישתי, שהינם אנשים דתיים (בהגדרה הכללית). ביום טוב חמותי מבשלת לחג ע"י העברת אש. יש להם חגז אך לא משתמשים בו. שמתי לב שאת הגז חמותי מכבה ידנית (ולא ע"י החגז). אני יכול להעיר אבל הדבר יגרור אי נעימות או מבוכה כלשהי, לכן אני נמנע מזה. גם לאישתי לא קל להעיר לה על זה. האם מותר (לי) לאכול את האוכל? אני פשוט רוצה להכין את עצמי טוב יותר לחגים הבאים ולא להיכשל.
תשובה: בדיעבד אפילו אם היא ממש יצרה את האש ביו"ט מותר להשתמש, כי הדלקת אש ביו"ט אסורה רק מדרבנן.
שאלה: עבודה במפעל המחלל שבת: אני מנסה למצוא עבודה כעת, ומצאתי עבודת אבטחה במפעל אשר עובד בשבת. כמובן שאני בעצמי לא אעבוד בשבתות, אך האם בכל זאת יש בעיה של מסייע לדבר עבירה או בעיה אחרת? האם יש הבדל בין אם אני נחשב עובד המפעל או החברה המאבטחת אותו?
תשובה: עדיף לעבוד במקום שומר שבת. אך אם אין עבודה אחרת, אם אתה שומר את השבת ואינך מסייע ישירות לאחרים לחלל שבת מותר לך לעבוד שם.
שאלה: לשלם על שקית בשר שנקרעה בסופרמרקט: לפני מספר ימים הייתי בסופרמרקט ורציתי לקנות עוף. ובבואי להרים שקית בשר ולהוזיזה הצידה ע"מ להגיע לעוף, נקרעה שקית הבשר. האם אני צריך להודיע למוכרת על זה או לא, שהרי לא עשיתי בה שימוש גס אלא הוזזה רגילה והיא נקרעה. וכן האם אני חייב לשלם על הבשר?
תשובה: אינך צריך לשלם. הדברים מתבארים ע"פ שיטה מקובצת שכתב שאם המזיק קבל רשות לעשות והזיק אין נחשב מזיק בידיים אלא חלים עליו חיובי שמירה. דין הקונה כאן לגבי הבשר שאין לו חפץ בו הוא כשומר חינם החייב רק בפשיעה, ולכן אם התנהג בצורה סבירה הוא פטור מלשלם. בשם הרה"ג אברהם יצחק הלוי כלאב שליט"א
שאלה: נוחכות בשבת באתר הפתוח למבקרים בשבת: אני גר במוזיאון פעיל עין יעל. באתר חוות חיות ופעלויות שונות הקשורות למלאכות עתיקות. במסגרת ההסכם שלי עם הנהלת האתר אני עושה סיבוב בסוף כל יום ודואג שהשערים ינעלו. לאחרונה (מפסח) האתר החל להיות פתוח בשבת והתבקשתי לפתוח את השערים ולהביא לקופאית את המפתח לקופה. כמו כן, במקרה של קצר חשמלי להרים את המפסקים. ברצוני לציין, כי יש נער ערבי שנמצא באתר מנקה את השרותים וזמין למשימות. שאלתי היא לגבי פתיחת השערים על ידי ופתיחת הקופה ותיקון תקלות של הבחור הערבי בהוראתי, האם מותר?
תשובה: אינך יכול להיות שותף לחילול שבת וק"ו שלא להתפרנס מכך.
שאלה: לבישת חולצה מפשתן וסוודר מצמר: קניתי חולצה שהרכב הבד שלה הוא פשתן וכותנה, האם יש לחשוש משעטנז? האם מותר ללבוש אותה עם סוודר או מכנסיים מצמר?
תשובה: לא נראה לי שצריך לחשוש לזה בחולצות במיוחד אם הם מתוצרת הארץ. במעילים, ז'קטים וכדו' צריך לחשוש. אין שום בעיה ללבוש בו זמנית בגדים מצמר ופשתן כל עוד אינם מחוברים ביחד.
שאלה: מצה עשירה שעבר עליה הפסח: בבית שלי אוכלים מצה עשירה אבל אני אישית לא אוכל. מה הדין אחרי הפסח? האם מותר לי לאכול את זה או שעבורי זה נחשב לחמץ שעבר עליו הפסח או שאולי זה מותר כי זה נכלל במכירת חמץ?
תשובה: למי שמחזיק את המצה עשירה כחמץ ודאי, ולא כללו במכירת חמץ- יש לאסור. אבל נראה שזהו רק ספק חמץ ואעפ"י שאנו נזהרים בו בפסח אפשר להקל אחרי הפסח בבית שההורים נוהגים להקל בתוך החג.
שאלה: גדר לא ראוי למאכל כלב: ראיתי שהרב פסק בתשס"ז להתיר בר-בצק בפסח לילדים מחמת שאינו ראוי לאכילה. רציתי לדעת, האם העובדה ששברבצק איננו רעיל, ורוב הקטנים טועמים אוכלים ממנו, לא אוסרת אותו בפסח?
תשובה: האם כלב יאכל בצק זה?
שאלה: עמלת חברת סליקה נחשבת כמעשר כספים?: נתתי תרומה מאובטחת דרך האינטרנט - בתור מעשר כספים. כנראה חלק מהכסף שתרמתי הולך לחברת הסליקה שמבצעת את העברת הכסף באינטרנט, האם ניתן להחשיב את הברוטו או שעלי להוריד מסכום התרומה את סכום העמלה לחברת הסליקה (וממילא לתרום יותר)?
תשובה: נראה לי שאין צורך להיות 'סופר חסיד', ולא צריך להוסיף את הכסף.
שאלה: ספר לבר מצוה: אני מחפש ספר טוב לתת לבר מצוה בן דודי, שמשפחתו דתית אך נגדיר אותם לא מרכזניקים אלא דתיים של המרכז, והוא מאוד מתקרב ושואל אותי שאלות. משהו כמו "חובת התלמידים" לבן דורנו, האם יש כזה דבר? חובת התלמידים עצמו אני חושש שהוא לא יתחבר לשפה שלו, האם אני טועה? ובכלל הייתי רוצה הדרכה איך לדבר עימו ולחזקו שיתמיד בעליתו, משום שכל צעד שהוא עושה לכיוון דוסיות, אני משער שצוחקים עליו אחיו.
תשובה: תקנה לו דע את עצמך של הרב קרוב.
שאלה: קניית חמץ אצל לא-דתיים לאחר הפסח: בעל המכולת אצלנו אינו שומר מצוות. הוא מכר את החמץ (יש תעודה), אך במהלך החג ראיתי אדם שנכנס לחנות וביקש ממנו משהו, ובתגובה הם הלכו לאחד המדפים המכוסים (של חמץ), משם בעל המכולת הוציא משהו ומכר לו. לא ראיתי אם זה חמץ - ראיתי רק שזאת קופסת שימורים. יש לציין שלא ברור אם בעל המכולת מבין ממש מה זה חמץ - היו הרבה מאד מדפים מכוסים, כולל מדפי השימורים, הקפה, הממתקים (גם אלה שכשרים לפסח) ועוד. האם מותר להמשיך ולקנות באותה חנות?
תשובה: אם בעל המכולת מכר בפסח חמץ סימן שלא מכר את החמץ בערב פסח לגוי אלא רק עשה מין צרמוניה חסרת משמעות. אי לכך, אין לקנות אצלו חמץ אחרי פסח עד שיתחדש המלאי (בערך חודש אחד) כי חמץ שהיה ברשות ישראל בפסח אסור בהנאה גם אחרי פסח.
שאלה: להמשיך ברכה בשירותים: בירכתי בטעות בשירותים ונסתפקתי כיצד ראוי לנהוג במצב כזה, האם לסיים "למדני חקיך" ובכך להימנע משם ה לבטלה או שמא לא לומר דבר, שהרי אין להזכיר מלים קדושות ובטח לא פסוק במקומות המטונפים. כיצד לנהוג למעשה (בתקווה שלא יהיה)?
תשובה: יש לצאת מחוץ לחדר השירותים ולומר "למדני חוקך". במקרה הצורך (אם התפנית וטרם נטלת ידיך) יש להזדרז וליטול ידים ואז לסיים "למדני חוקך". הרב יאיר וסרטיל
שאלה: להתגלח בספירת העומר: אני בחור מתחזק, כמו שאר עם ישראל ב"ה, ואני לא מיתגלח עכשיו בתקופת העומר. מתי במהלך ספירת העומר מותר להתגלח? בראש חודש, לפני מועד כולשהו? לפי מינהג האשכנזים.
תשובה: ביום העצמאות ומל"ג בעומר ואילך. ישנם שנים שר"ח אייר חל בשבת, ואז מותר להתגלח ביום שישי לכבוד שבת וראש חודש.
שאלה: קציצת ענפי עץ לימון: יש לנו עץ לימון בגינה ליד גדר המרפסת. לאחרונה, ב"ה, עשינו "פרגולה" ובזמן האחרון אחד הענפים של העץ שורט ומקלף את עמוד הפרגולה, ואנו לא מעוניינים בזה. האם מותר לנו לקצוץ את הענפים הללו יש בהם פירות או שיש בזה חלילה משום "בל תשחית את עצה וגו "? יש לציין, שזה ענפים בודדים, רוב הלימונים צומחים מהענפים האחרים הרבים.
תשובה: אם עיקר העץ ממשיך, ורק מורידים ענף אחד שמפריע, לרוב האחרונים אין בכך איסור בל תשחית, שהרי הוא פוגע בפרגולה ועל כן זו לא השחתה אלא תיקון. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: סימון בספר תנ"ך: אני מתמודדת בחידון התנ"ך למבוגרים, ורציתי לשאול, האם לצורך הלימוד בלבד מותר לי לסמן במרקר (טוש זוהר) פסוקים מסויימים?
תשובה: כן. מאחר וזה לצורך לימוד אין בכך זילזול.
שאלה: אוהל לילדים בשבת: ההורים שלי קנו מתנה לילדים אוהל שיכולים לשחק בו. זה בנוי ע"י בדים ומתכת שמתקפלת. (אוהל שמתקפל לתיק שלו בלי להרכיב כלום). 1. האם יש בזה איסור בשבת להרכיב ולפרק? 2. מה אני עושה עם הילדים שלי צריך למנוע מהם או להעלים עין? עד איזה גיל?
תשובה: בניית אהל שלם בשבת אסורה.